સામાન્ય સંજોગોમાં એકમેકને શત્રુ ગણતા બે પક્ષે એક અવાજે જેનો વિરોધ કર્યો એ ચુકાદા વિશે અત્યાર સુધીમાં તમે પુષ્કળ વાંચી, સાંભળી નાખ્યું હશે. એટલે એનું બેકગ્રાઉન્ડ કે લાંબી લડાઈનો ઇતિહાસ અહીં વર્ણવવાની જરૂર નથી અને પાંચ જજીસની બંધારણીય બેન્ચે ભલે સર્વસંમતિથી ફેંસલો આપીને 158 વર્ષ જૂનો, રૂઢિચુસ્ત અંગ્રેજોએ ઘડેલો કાયદો રદ કરી દીધો, પણ લડાઈ હજી પૂરી નથી થવાની. એના વિરોધમાં હજી અનેક પિટિશન્સ થશે, ગરમાગરમ ચર્ચાઓ થશે. ભાજપના સાંસદ સુબ્રમણ્યમ સ્વામીએ તો એવી આશા વ્યક્ત કરી દીધી છે કે સરકાર સુપ્રીમ કોર્ટમાં સાત જજીસની બેન્ચ બનાવીને આ પાંચ ન્યાયમૂર્તિઓએ આપેલો ફેંસલો ઉલટાવી નાખશે. આરએસએસ તરફથી દહીં-દૂધમાં પગ રાખવા જેવું રિએક્શન આવ્યું છે.